गाबोन बिटिसिनि 4थि बिसायख’थिनि मोन 40 बियाबनि फिथाइ फोसावगोन। बिटिसि बिसायख’थिनि बे फिथायनि सायावनो दा 2021 मायथायाव जानो गोनां बिधान सभा बिसायख’थिनि फिथाया सोनारनो हागौ । बेखौ लानानै दिनै जायगायारि राजखान्थि दोलो बिपिएफ, इउपिपिएल आरो जिएसपिनि दैदेनगिरि-मावथिफोरजों लोगोसे हारिमायारि राजखान्थि दोलो बिजेपि, कंग्रेस आरो एआइइउडिएफनि दैदेनगिरि-मावथिफोरनि दाजाब-दानख’ साननाय। माबे दोलोआ बेसेबां मासि लानानै बिटिसिनि खुंथायखौ आवग्रिगोन? गाव दोलोआ हारसिं सोरखार दानो हायाब्ला सोर दोलोखौ लोगो लागोन सोरखार दानायाव ? बे बेलायाव रावबो लोगोया उनफिननानै थायाखै । बिटिआरनि सुबुंफोरा सावरानाय बादिब्ला हाग्रामा महिलारी दैदेननाय बिपिएफ दोलोआ दाबि खालामदों 30 मासि, प्रमद बर’ दैदेननाय इउपिपिएल दोलोआ दाबि खालामदों 35 मासि, हारिमायारि राजखान्थि दोलोआ दाबि खालामदों 25 मासि, कंग्रेस आरो एआइइउडिएफ दोलोआ दाबि खालामदों 23 मासि आरो कक्राझार लक सभा बियाबनि एमपि नब’ कुमार सरनीयाआ दैदेननाय दोलो जिएसपि दोलोया दाबि खालामदों 32 मासि । दासान्दै गासैबो राजखान्थि दोलोनि दैदेनगिरि-मावथिफोरा उल्थां-फाल्थां दाजाब-दानख’ साननायाव मुखुब। जायनो जा दाजाब-दानख’ खालामा मानो बिटिआरनि भटार रायजोफोरा बेलट बागसुयाव जायनो भट होदों बे दोलोआसो सोरखार दागोन बे रोखा । थेवबो रावनिबो सानखान्थिया गोरोन्थि नङा । बिटिसि बिसायख’थि जोबनानै थांबाय आरो सोरबा दोलोआ सोरखार दागोन बेखौ गाबोननो स्रा जासिगोन। नाथाय बिटिसि बिसायख’थिनि फिथायाव बिपिएफनि मदद लायाबालानो बिजेपि दोलोआ इउपिपिएल दोलोनि हेफाजाबाव बिटिसि खुंथायखौ दखल खालामनो हानाय बादियै नांगौबादि मासि मोनो एबा लोगो दोलो बिजेपिनि हेफाजाब गैयाबालानो बिपिएफआ फिन बिटिसि दखल खालामनो हानाय बादियै नांगौ बादि मासि मोनोब्ला, अब्ला मा जागोन 2021 मायथायनि बिधान सभानि लोगो राजखान्थिआ ? गुबुन लोगो राजखान्थि दोलो एजिपिजों बिजेपिनि लोगोया बिधान सभानि बिसायख’थिसिम थागोनब्लाबो बियाब राननायखौ लानानै बिजेपि-एजिपिनि गेजेराव बोराबलायनाय फैनो हायैखौ नुहुरो। खुंथाय लोगोयाव फैगौ बिधान सभा बिसायख’थियाव एजिपिआ थायोब्लाबो गुबुन दोलो बिपिएफआ मा जागोन ? साननांगौ आयदा। बेखौ लानानै दासान्दै राजखान्थिगिरिफोरनि गेजेराव सावरायज्लायनाय नुदों। जियानो जाया मानो गाबोननि बिसायख’थिनि फिथायाव सोर दोलोआ बांसिन मासि मोननानै बिटिसिनि खुंथायखौ आवग्रिगोन बेखौ नेनानै थानोसै।